પાલનપુરની જી. ડી. મોદી કેમ્પસમાં આવેલી આર. આર. મહેતા કોમર્સ કોલેજમાં ગ્રાન્ટ ઇન એડ અને સેલ ફાયનાન્સ બે વિભાગમાં કોલેજ ચાલે છે. જેમાં ગ્રાન્ટ ઇન એડ કોલેજમાંથી આંકડાશાસ્ત્રનો વિષય રદ કરી દેવામાં આવ્યો હોવાનો એક્ષકલૂઝિવ અહેવાલ પ્રસિધ્ધ કરવામાં આવ્યો હતો. જેના પગલે છાત્રોને ન્યાય અપાવવા માટે એન. એસ. યુ. આઇ સહિતના વિધાર્થી સંગઠનો મેદાનમાં આવ્યા છે. જ્યાં એન. એસ. યુ. આઇના જિલ્લા પ્રમુખ નિતિનભાઇ પટેલ, ઉપપ્રમુખ ઉપેન્દ્રસિંહ વાઘેલા સહિત હોદ્દેદારો શુક્રવારે આંકડાશાસ્ત્ર વિષય પુન: શરૂ કરાવવા તેમજ છાત્રો પાસેથી લેવાતી રૂપિયા 2000ની ડિપોઝીટ પરત અપાવવા માટે ઝંડા સાથે કોલેજ પરિસરમાં ગયા હતા. જ્યાં મેનેજમેન્ટ તેમજ પ્રિન્સિપાલ વિરોધી ભારે સુત્રોચ્ચાર કરતાં ઉત્તેજના પ્રસરી જવા પામી હતી. એકાદ કલાકના વિરોધ પ્રદર્શન બાદ તેઓ પ્રિન્સિપાલ યોગેશ ડબગર પાસે રજૂઆત કરવા માટે ગયા હતા. જોકે, ચેમ્બરમાં નિર્ધારિત સંખ્યામાં જ પ્રવેશ માટે કહી ઉપપ્રમુખ ઉપેન્દ્રસિંહ વાઘેલાનું અપમાન કરવામાં આવતાં અન્ય હોદ્દેદારો અને છાત્રો ઉશકેરાઇ ગયા હતા. જેમણે ચેમ્બરના કાચ તોડી નાંખ્યા હતા. આ ઉપરાંત ખુરશીનો તોડફોડ કરી પ્રવેશ દ્વાર પાસે અને ઓફિસ પાસેની લોખંડની ઝાળી પણ તોડી નીચે પાડી દીધી હતી. આ ઘટનાક્રમને પગલે કોલેજ પરિસરમાં ભારે નાસભાગ સાથે ઉત્તેજના પ્રસરી જવા પામી હતી. જોકે, ઉશકેરાયેલા છાત્રો વધુ નૂકશાન પહોચાડે તે પહેલા પ્રિન્સિપાલ દ્વારા પોલીસને જાણ કરતાં ઘટનાસ્થળે દોડી આવેલી પોલીસે મામલો થાળે પાડી છાત્રોને પોલીસ મથકે લઇ જવાયા હતા. આ અંગે ઉપેન્દ્રસિંહ વાઘેલાએ જ્યારે સામાપક્ષે પ્રિન્સિપાલ યોગેશ ડબગરે સામસામે ફરિયાદ નોંધાવતાં પોલીસે ગૂનો નોંધી વધુ તપાસ હાથ ધરી છે.